Pelle Dragsted (EL), 2025-10-09:
Jeg står her med to æg.
Det ene er et kinderæg af chokolade, og det andet er et helt almindeligt hønseæg, sådan et, vi bruger til at lave spejlæg om morgenen eller æggekage til aftensmad.
Det her chokoladeæg vil regeringen gøre billigere ved at fjerne slikafgifterne, men det her hønseæg skal stadig være dyrere end nogen sinde.
I Enhedslisten synes vi, at det er en helt forkert prioritering.
Vi foreslår i stedet for, at vi halverer momsen på al mad, på alle fødevarer, og at vi fjerner den helt på frugt og grønt.
For ja, det er dejligt med billigere fredagsslik, men det er jo ikke vingummibamser og matadormix, der belaster danskernes økonomi.
Det er mælk, det er smør, det er æg, det er ost.
Forleden så jeg en pakke smør til 35 kr.
Det er jo det glade vanvid.
Og der må vi stille os selv det spørgsmål: Hvorfor skal Danmark have den højeste moms på fødevarer i hele Europa?
Det er der ingen som helst grund til.
Og momsen er en flad og asocial afgift, som rammer dem, der har mindst, hårdest.
Så lad os få momsen ned, og lad os få skabt et Danmark, som også helt almindelige mennesker har råd til at bo i.
Det er bankgebyrerne på vores boliglån, der bliver ved med at blive skruet op, og det er priserne på at køre med bus og tog, og det rammer jo os alle sammen, men det rammer selvfølgelig hårdest hos dem med de laveste indkomster.
Jeg har set ældre mennesker, formentlig folkepensionister, som er nået op til kassen med deres varer, og så har måttet lægge varer tilbage i kurven, fordi de ikke havde råd.
Sådan skal det ikke være i Danmark, sådan skal det ikke være i vores land.
Alle skal kunne have et godt liv i Danmark, ikke kun de rigeste.
Vi har allerede foreslået at sætte et loft over huslejen for at beskytte Danmarks lejere mod, at grådige spekulanter presser lejen op.
Vi har foreslået at sætte priserne markant ned på at køre i bus og tog.
Det er ikke bare godt for klimaet, det er faktisk også rigtig godt for mange danskeres privatøkonomi, og vi har foreslået – fuldt finansieret, selvfølgelig – at gøre tandlæge og receptpligtig medicin gratis.
For det behøver ikke at være så dyrt og så hårdt at være dansker.
Vi kan og vi skal skabe et Danmark, alle har råd til, og det kræver kun én ting, og det er politisk vilje.
Der er en anden ting, der er vigtig vi ikke glemmer, når vi taler om de stigende priser, og det er dem, der skummer fløden, når vi betaler langt mere, når vi går ned i supermarkedet.
For det er jo ikke moms og afgifter, der har fået priserne nede i supermarkedet til at brage i vejret, selv om man nogle gange skulle tro det, når man hører højrefløjen.
Momsen har jo stået stille i mange år, så hvor er det, pengene bliver af, når vi pludselig betaler meget mere for mælk og smør eller spaghetti med kødsovs?
For de forsvinder ikke ud i den blå luft.
Svaret er meget enkelt, og det er, at de forsvinder ned i lommerne på store selskaber, der lige nu tjener mere end nogen sinde.
Arla er bare et eksempel.
Det er et selskab, som har tæt på med monopol på mælk og mejerivarer i Danmark, og som har et rekordoverskud i de her år.
Vi ser meldinger fra de store gods- og jordejere i Danmark om, at de nærmest bader i penge, fordi de tager så høj en pris for mælk og kød og andre produkter.
Sagen er, at hvis ikke vi sætter ind over for spekulanterne, kan vi ikke skabe et Danmark, som almindelige mennesker har råd til at leve et godt liv i, og så risikerer vi også, at hvis vi sætter moms og afgifter ned, så bliver priserne bare de samme og spekulanterne løber med et endnu større overskud.
Det skal vi ikke tillade, og det vil vi ikke tillade, og derfor har Enhedslisten fremlagt en lang række hårde tiltag for at stoppe spekulanterne, for vi skal ikke have et land, hvor folkepensionister og lavtlønnede ikke har råd til almindelige fødevarer, fordi der er nogen i toppen, der bliver rige på at drive priserne op.
Det synes jeg egentlig vi alle sammen kunne blive enige om.
Derfor vil jeg også nogle gange ønske, at mine kolleger herinde ville tale lidt mere om de spekulanter, der hver dag gør livet dyrere for danskerne, i stedet for altid at snakke om udlændinge og udlændinge og udlændinge, som vi også har hørt det det meste af dagen i dag.
For det er jo ikke vores medborgere med udenlandsk baggrund, der er skyld i, at en pakke smør koster 35 kr. nede i Brugsen.
Nej, det er spekulanter, det er milliardærer, det er store banker og ejendomsinvestorer.
Det er dem, der sidder med ansvaret for, at mange danskere, uanset baggrund i øvrigt, lige nu har svært ved at få enderne til at mødes.
Men det er klart, at når man som Socialdemokraterne og højrefløjen ikke har modet til at gøre noget ved de milliardærer, som scorer kassen på at gøre det dyrere at være dansker, er det selvfølgelig nemt at pege alle mulige andre steder hen, så er det nemt at finde andre syndebukke.